ACTUALIZARE: Ministerul român de Externe anunţă că Ambasadei României în Italia i-a fost semnalat faptul că trei cetăţeni români, dintre care doi minori, sunt prinşi în hotelul lovit de avalanşă în localitatea Farindola.

Interiorul hotelului lovit de avalanşă (Foto: Guardia di Finanza via AFP)

Avalanşa a lovit hotelul Rigopiano, din localitatea Farindola, pe Muntele Gran Sasso din regiunea Abruzzo.

În clădire se aflau aproximativ 30 de persoane, care sunt date dispărute. Tavanul imobilului s-a prăbuşit parţial.

Echipele de salvare s-au mobilizat rapid, însă zăpada a blocat drumul de acces, astfel că membrii serviciilor de intervenţie au ajuns abia joi dimineaţă, în jurul orei locale 4.30, unii pe schiuri, alţii cu elicopterul. Stratul de zăpadă în zona hotelului este de aproape 2 metri.

Două persoane au fost găsite şi salvate de sub zăpadă, dintre care una se afla în stare de hipotermie.

Regiunea Abruzzo se află la aproximativ 100 de kilometri de Amatrice, regiune afectată miercuri de o serie de cutremure. Potrivit unei ipoteze, avalanşa ar fi legată de unul dintre aceste cutremure.